Endringer andre steder på banen omfattet en utvidelse av utkjøringen fra pit og fjerning av enkelte trær i samme område, for derved å bedre utsikten til banen for førerne. Ved Sainte Dévote og Piscine (svømmebassenget) ble de gamle dekkbarrierene byttet ut med TecPro-barrierer av samme type som ved Nouvelle Chicane, og i flere avkjøringssoner ble det lagt høyfriksjonbelegg av samme type som på Paul Ricard-banen og i Abu Dhabi.